杂曲歌辞 轻薄篇
唐·李益

豪不必驰千骑，雄不在垂双鞬。天生俊气自相逐，出与雕鹗同飞翻。朝行九衢不得意，下鞭走马城西原。忽闻燕雁一声去，回鞍挟弹平陵园。归来青楼曲未半，美人玉色当金尊。淮阴少年不相下，酒酣半笑倚市门。安知我有不平色，白日欲落红尘昏。死生容易如反掌，得意失意由一言。少年但饮莫相问，此中报雠亦报恩。